

**Α.Π. ΒΟΥΛΗΣ ΤΩΝ ΕΛΛΗΝΩΝ: 3204/ 19.10.2012**

**ΕΡΩΤΗΣΗ**

19.10.2012

**Προς τους κ. Υπουργούς**

**- Οικονομικών και**

**- Ανάπτυξης, Ανταγωνιστικότητας, Υποδομών, Μεταφορών και Δικτύων**

Θέμα: «**Ανάκληση της ΑΥΟ ΠΟΛ 1166/01.08.2011 περί πιστοποίησης των Λογιστών-Φοροτεχνικών**»

Με τα άρθρα 2 και 3 του ν.3919/2011 καθορίζονται οι όροι και οι προϋποθέσεις που απαιτούνται για την άσκηση του επαγγέλματος του Λογιστή-Φοροτεχνικού. Με την ΑΥΟ ΠΟΛ 1166/01.08.2011 περί «Καθορισμού περιεχομένου, προϋποθέσεων και κριτηρίων πιστοποίησης των λογιστών φοροτεχνικών» τέθηκαν οι όροι και οι προϋποθέσεις για την υιοθέτηση και εφαρμογή της πιστοποίησης των λογιστών φοροτεχνικών. Σύμφωνα επίσης με το άρθρο 2, παρ.1 «Η πιστοποίηση χορηγείται από το Οικονομικό Επιμελητήριο Ελλάδος».

Προβλεπόταν δε «*μεταβατικό στάδιο … έως την 31η Δεκεμβρίου 2012 κατά τη διάρκεια του οποίου όλοι οι κάτοχοι άδειας ασκήσεως λογιστή φοροτεχνικού όλων των τάξεων θεωρούνται πιστοποιημένοι, προκειμένου να προετοιμαστούν ανάλογα το Οικονομικό Επιμελητήριο, η Γ.Γ.Π.Σ. και οι δικαιούχοι πιστοποίησης να έχουν συγκεντρώσει τα δικαιολογητικά. Σε περίπτωση που κατά την 31.12.2012 δεν έχουν προσκομισθεί όλα τα δικαιολογητικά που αναφέρονται στην παράγραφο 1 η προσωρινή πιστοποίηση αίρεται*».

Με την ΑΥΟ ΠΟΛ 1163/23.07.2012 ανακαλείται «η απόφαση ΠΟΛ.1166/1.8.2011 (ΦΕΚ 1869/Β’/24.8.2011) από τον χρόνο έκδοσής της».

Δυστυχώς το τελευταίο χρονικό διάστημα προωθείται η πλήρης απελευθέρωση του επαγγέλματος του Λογιστή-Φοροτεχνικού και δίνεται η δυνατότητα σε τρίτους να ασκούν το επάγγελμα του Λογιστή-Φοροτεχνικού χωρίς περιορισμούς.

Παράλληλα υποβαθμίζονται οι δραστηριότητες του Οικονομικού Επιμελητηρίου, επιτυγχάνεται η απαξίωση και η υποβάθμιση της επαγγελματικής δραστηριότητας των μελών του και οδηγούνται στο κλείσιμο πολλές μικρές και μεσαίες επιχειρήσεις Λογιστών-Φοροτεχνικών.

Με βάση τα παραπάνω

**ερωτάσθε κ. Υπουργέ:**

1. **Για ποιο λόγο ανακλήθηκε η ΑΥΟ ΠΟΛ 1166/01.08.2011;**
2. **Προτίθεστε να επανεξετάσετε το θέμα και να θεσμοθετήσετε εκ νέου την άμεση πιστοποίηση του επαγγέλματος των Λογιστών-Φοροτεχνικών, αποκαθιστώντας με αυτό τον τρόπο τα δίκαια και αποκτημένα με πολύ κόπο επαγγελματικά δικαιώματα περίπου 60.000 Λογιστών Φοροτεχνικών, που καθημερινά αγωνίζονται να υλοποιήσουν τις εκάστοτε αποφάσεις της Διοίκησης;**

Οι ερωτώντες βουλευτές

**Μιχάλης Κριτσωτάκης**

**Δημήτρης Γελαλής**